Morten Bødskov (S), 2008-11-27:
Der er ingen tvivl om, at dansk og international økonomi er i en yderst alvorlig situation.
Gennem måneder har vi jo læst om usikkerheden i den finansielle sektor og den øvrige bankverden på forsiden af vores aviser og set tophistorierne i nyhedsudsendelserne.
Den ene kæmpe bank efter den anden er bukket under med store problemer.
Stater udsteder garantier for at sikre stabiliteten på pengemarkedet og bliver sågar medejere af banker og understøtter nu efterhånden også hele industrier.
Alt imens det her foregår, tænker vi alle sammen nervøst på vores pensionsopsparing, vores boliglån, jobbet og fremtiden for velfærden.
Socialdemokraterne ser med meget stor alvor på den finansielle krise.
Vi har længe gjort det klart, at vi vil gøre, hvad der skal til for at holde dansk økonomi på rette spor og undgå, at konsekvenserne af krisen forplanter sig i voldsomme tilbageslag i økonomien, markant negativ vækst, lukning af virksomheder og stærkt stigende arbejdsløshed.
Kort før sommerferien kom bankkrisen for alvor til Danmark.
Yderst risikofyldte udlån til ejendomsinvesteringer og en grådig ledelse med guldrandede aktieoptionsprogrammer fik Roskilde Bank til at bukke under.
Samtidig accelererede den globale finanskrise, og mistilliden mellem bankerne gjorde det vanskeligt for selv sunde banker at fremskaffe den nødvendige likviditet til at holde aktiviteterne kørende.
For at sætte en stopper for bankdirektørernes grådighed, beskytte bankkunder og begrænse skaderne af en ekstremt risikofyldt adfærd fremsatte vi Socialdemokrater vores forslag til en kriseplan, som skulle sikre øget stabilitet i den danske bankverden.
Vi foreslog bl.a. stop for aflønning via aktieoptioner til direktionsmedlemmerne i finansielle virksomheder, vi foreslog at sikre større åbenhed om bankernes økonomiske situation, stoppe for salg af aktier til private kunder, egne kunder, etablere en nødfond finansieret af bankerne selv og sikre en nødhjælpspakke til Finanstilsynet.
Der er for os ingen tvivl om, at krisen i dansk og global økonomi er meget alvorlig, og vi er derfor også tilfredse med, at regeringen endte med at bakke op om delelementer af det socialdemokratiske udspil og det rent faktisk lykkedes at samle et bredt flertal i Folketinget bag aftalen om finansiel stabilitet.
Det er jo ikke hver dag, vi ruller bruttonationalproduktet ud under den finansielle sektor som et egentligt sikkerhedsnet, og for Socialdemokraternes tilslutning til aftalen om finansiel stabilitet var det derfor også afgørende, at bankerne selv skulle gå forrest i løsningen af eventuelle problemer.
Med gigantiske overskud i de senere år mener vi, at bankerne har og havde råd til at bidrage mere, så skatteyderne ikke står først, når regningen skal betales for finanskriser, risikofyldt og uacceptabel adfærd i den finansielle sektor.
Samtidig sikrer aftalen også, at grådigheden nu kan stoppes; der er ingen nye aktieoptionsprogrammer til bankdirektører i aftaleperioden, og dermed er der et stop for det, som har givet direktørerne enorme summer på bankbogen og alle os andre kæmpe forargelse.
Lige nu drøftes i finansielle kredse den såkaldte kreditklemme, hvor bankerne står med store udfordringer for at skaffe kapital.
Udlån reduceres kraftigt, og skaden på boligmarkedet, på virksomheder, arbejdspladser og sunde investeringer viser sig desværre allerede.
Flere taler derfor om statslig kapitalhjælp til bankerne.
I Socialdemokratiet vil vi ikke stiltiende se på, at dansk økonomi går i knæ, at virksomheder lukker, og at vi taber tusindvis af arbejdspladser.
I andre europæiske lande har stater via kapitalindskud i bankerne fået et egentligt medejerskab af bankerne.
Hvis kreditklemmen truer med at trække tæppet væk under vækst og beskæftigelse i Danmark, er Socialdemokraterne også parate til at tage det nødvendige ansvar for, at det ikke sker.
Men det er vigtigt for os at understrege, at større statsligt engagement med tilførsel af egentlig statslig kapital til banksektoren ikke sker uden betingelser.
Det er skatteydernes penge, vi sætter på højkant, og skatteydernes interesser skal derfor varetages i form af en tilsvarende medbestemmelse og medindflydelse på udviklingen i den finansielle sektor.
Den globale finanskrise og usikkerheden i den danske bankverden er en påmindelse til os om, at tillid er godt, men kontrol er bedre.
Sammen må Folketinget fortsat tage et stort ansvar for at sikre den finansielle stabilitet i Danmark og bidrage til det uden for landets grænser.
Nu appellerer vi så til, at regeringen også påtager sig sit ansvar for at sikre, at skaderne af den finansielle uro minimeres, så væksten og beskæftigelsen i Danmark kan fastholdes og endnu flere familier ikke kastes ud i utryghed og arbejdsløshed.
Det ansvar er Socialdemokraterne som altid parate til at påtage sig.
Derfor kan vi også støtte det fremsatte forslag til vedtagelse.